1. **Timpuh tusah enggau pengelepas.**
	* “Kitai idup ba timpuh pengujung. Kelai-kelai ke udah nyadi enggau jampat madahka penatai Kristus udah semak. Hari ke alai kitai diau endang hari ti beguna amat (EGW, T19, 11). Nama pekara-pekara ti nyadi nya?
		+ **Pem. 22:11.** Pechara tembu lalu genap kes udah ditentu. Pintu pengasih pen tutup.
		+ **Isa. 8:21-22; Jer. 30:7**. Timpuh penusah. Orang ti bedosa ngereja pengawa enggau nadai agi sekat, lalu orang ke lurus nadai nemu sekalika dosa sida udah diampun.
		+ **Pem. 15:7-8; Mas. 27:5**. Tujuh iti kudi lalu ninggang orang ti enda nesal. Bala nembiak Tuhan dijaga sereta diintu.
		+ **Pem. 16:14; 1 John. 3:2-3.** Genap raban orang tu besedia deka betemu enggau Jesus. Seraban deka ngelaban Iya, lalu seraban agi enggau ati ti gaga nerima penatai Iya.
	* Lebuh Jesus nutup pengawa Iya nyadi pengentara, Roh Kudus lalu angkat ninggalka orang ti enda nesal, nya alai nasip genap iku orang pen dichop. Orang ke taluk agi majak ditulung enggau jaga Tuhan, orang ke bedosa lalu idup semina bepanggai ba pengasih Sitan. Genap iku orang deka mandangka perangai ba sapa ke disembah iya.
2. **Timpuh takut enggau pengaga.**
	* Orang ke jai (Pemandang 6:16):
		+ Sida nulak undang-undang Allah Taala; sida nulak ai pengidup lalu numbakka diri empu telaga pesuk *(Jer. 2: 13)*.
		+ Diatu sida betunga mua enggau akim. Sida semina ulih ngarapka pengeringat enggau ukum. Sapa deka ngelepaska sida *(Isa. 2:19; Pem. 6:16)*.
	* Orang ke ditebus *(Isaiah 25:9)*:
		+ Sida udah talukka pesan Tuhan; sida udah ngirup ai pengidup *(Pem. 21:6)*. Diatu sida mega betunga mua enggau akim. Sida ngarapka penyelamat. Bakani alai sida enda meri puji? *(Isa. 25:9; Pem. 15: 3-4)*.
3. **Timpuh ditejuka sunyi enggau pengakim.**
	* Timpuh ditejuka sunyi:
		+ Lebuh Jesus datai, semua orang kudus ba semua jeman deka diangkat; orang idup ke taluk deka diubah, sida sama deka niki ke serega enggau Jesus *(1 Tes. 4:16-17)*.
		+ Orang ti bedosa deka mati ba mua Jesus. Bangkai sida enda deka dikubur, lalu pengujung iya nadai tanda-tanda ke nunjukka utai agi bisi idup ba dunya *(Jer. 25:33; Pem. 19:17-21; Jer. 4:23-26; Isa. 24:3)*.
		+ Lebuh timpuh tu, Sitan enggau bala melikat iya deka dijil ba lubang kebung sepengelama seribu taun, lalu iya nadai agi ulih nipu orang *(Pem. 20:1-3)*.
		+ Lubang kebung (abyssos), endang engkeman bendar nerangka gaya dunya lebuh timpuh tu. Nadai agi orang, lalu bala antu nadai agi ulih nipu. Tu meh maya bala melikat ke udah ngelaban beperagam, utai ke nyadi tu ngerantai sida, lalu sida nadai ulih keluar ari dunya ke udah nyadi temawai sereta sunyi.
	* Timpuh pengakim:
		+ Enti pengakim udah nyadi sebedau penatai ti kedua, lalu Jesus mega udah bejalaika ukum, lalu meri pengidup meruan ngagai orang ti arapka Iya, nama reti pengakim ti baru tu *(Pem. 20:4)*?
		+ Udah bejeman pengelama Allah Taala mandangka pengasih enggau meri penyelamat ngagai barang sapa ti deka nerima. Lalu penyai mega dikemendarka ngerembai enggau penuh.
		+ Lebuh timpuh pengakim, semua dunya enggau bala melikat ti taluk udah meda pengasih enggau pengelurus Tuhan lebuh ti mutarka penusah pengelaban enggau dosa. Ba mua sida diatu, asil ti bendar ari perintah Sitan: Dunya ti puang enggau tanah ke diteju sunyi.
		+ Bala kitai ke masai diau ba menua munsuh sekumbang timpuh charut, diatu udah ditebus, kitai mega enda tau enda meda pengelurus enggau pengasih Tuhan. Ba pengakim seribu taun, kitai deka nemu enggau penuh pasal pengasih Tuhan sereta nemu penyai enda deka agi ngungkat *(Nah. 1:9)*.
4. **Timpuh pengidup enggau pengakim.**
	* Ba pengujung timpuh seribu taun, orang ke bedosa lalu diangkatka baru. Nadai ubah nyadi ba sida, laban sida sekali agi, senurutka jaku Sitan, lalu belaban baru enggau Allah Taala pia mega orang ti kudus. Nya alai sida pen lalu ditunu ngena api *(Pem. 20:5-9)*.
	* Sebedau sida dirusak ngena api, pengakim ti penudi lalu dibuka. Bup-bup tebuka, pengawa-pengawa sida enggau sida ke udah nulak kangau pengasih ari Roh kudus lalu ditemu orang mayuh. Semua nerima pengakim ari Tuhan, nya alai sida lalu meremika diri ba mua Iya *(Pem. 20:11-13; Isa. 45:23; Pil. 2:10)*.
	* Laban ke udah nadai bulih pengidup ti meruan, sida lalu kena perinsa ba “pemati ti kedua,” ke alai ba pemati tu nadai agi pengangkat *(Pem. 20:14-15; Mas. 37:20; Mal. 4:1; Isa. 26: 14)*.
	* Pemati enggau dosa udah nadai agi. Tu meh maya alai ngendas semua ai mata lalu ngelantangka diri ba pengidup ti meruan *(Pem. 21:4)*.
5. **Timpuh pengerindu enggau dikerindu.**
	* Nama digaga kitai ba dunya baru sepanjai pengidup meruan?
		+ Regang Kristus lalu nyadi sains enggau lagu orang ti ditebus.
		+ Ba emperan nebing sungai pengidup deka nyadi rumah bala nembiak Tuhan.
		+ Din, orang deka beperagam enggau ati ti gaga ba kuasa penengkebang ti besai.
		+ Genap iti utai ke ulih digaga enggau penau ke dikembuan deka betambah.
		+ Pengawa begigaka penemu enggau pemandai nadai ngasuh leju.
		+ Pengawa ti besai ulih digaga, niat ati ti pengabis manah ulih ngemantupka ati sereta ulih mega nyadi.
		+ Pengawa ti besai ulih digaga, juluk ti pengabis manah ulih ngemantupka ati sereta ulih mega nyadi.
		+ Pemar ke baru teputar, penyelai ke baru dipuji, pemendar ti baru ditemu, tuju ke baru deka najamka pengelandik ba tubuh, runding enggau roh.
		+ Sida deka bebagika penemu enggau pangan diri pasal pengawa Allah Taala ke dipeda sida beratus taun.
		+ Mulia penengkebang dipeda sida enggau terang: matahari, bintang, enggau sistem bukai ke beratur bejalai ngelingi penuduk Allah Taala.

(Diambi ari “The Great Controversy,” lambar 651-666-668-675-677-678)